MALTA QORTI TAL-MAĠISTRATI (MALTA) BĦALA QORTI TA' ĠUDIKATURA KRIMINALI MAĠISTRAT DR. CHARMAINE GALEA Illum 2 ta' Awwissu 2021 L-Uffiċjal Prinċipali tal-Immigrazzjoni (Spettur Karl Georgakopoulos) Vs Dragana Craus (Passaport Serb numru 010887598) Il-Qorti: Rat l-imputazzjonijiet miġjuba kontra Dragana Craus li ġiet akkużata talli fl-1 ta' Awwissu 2021, u jew fil-jiem, ġimgħat jew xhur ta' qabel din id-data f'dawn il-gżejjer: Iffalsifikat, biddlet jew għamlet xi tibdil f'passaporti, jew użat jew kellha fil- pussess tagħha xi passaport, li kienet taf li ġie ffalsifikat, imbiddel jew li sar xi tibdil fih (Kap 61, Sec 5 tal-Liġijiet ta' Malta); Kif ukoll talli xjentement għamlet użu minn xi dokument ieħor iffalsifikat (Kap 9, Sec 189 tal-Liġijiet ta' Malta); Kif ukoll mingħajr awtorità leġittima użat jew kellha fil-pussess tagħha xi dokument, meħtieġ għall-finijiet ta' dan l-Att li jkun falsifikat skont l-Att dwar l-Immigrazzjoni (Kap 217, Sec 32(1)(f) tal-Liġijiet ta' Malta). Il-Qorti ġiet mitluba sabiex f'każ ta' ħtija tikkundanna lill-akkużata għal ħlas ta' spejjeż li jkollhom x'jaqsmu mal-ħatra ta' esperti jew periti fil-proċeduri hekk kif ikkontemplat fl-Artikolu 533 tal-Kapitlu 9 tal-Liġijiet ta' Malta. Rat li l-imputata ammettiet għall-imputazzjonijiet miġjuba fil-konfront tagħha, liema ammissjoni ġiet ikkonfermata wara li l-Qorti tatha żmien tirrikonsidra l-pożizzjoni tagħha u spjegatilha l-pieni abbinati mar-reati in diżamina; Semgħet it-trattazzjoni dwar il-piena; Ikkunsidrat: Illi l-imputata ammettiet għall-imputazzjonijiet miġjuba kontra tagħha. Il-Qorti, wara li semgħet l-ammissjoni u rat id-dokumenti esebiti, tqis li għalhekk dawn l- imputazzjonijiet ġew sodisfaċentement ippruvati. Illi dwar il-piena, il-Qorti ħadet in konsiderazzjoni n-natura tar-reati li tagħhom qiegħed tinsab ħatja l-imputata u wkoll il-fatt li mal-ewwel okkażjoni l-imputata ammettiet il- ħtija tagħha. Ħadet ukoll in konsiderazzjoni il-fatt li skont ma vverbaliżża l-Uffiċjal Prosekutur, l-imputata tista' tiġi mibgħuta lejn is-Serbja b'mod immedjat. Illi din il-Qorti solitament tikkundanna lil persuni mressqa quddiemha fuq reati simili għal piena ta' priġunerija effettiva. Madanakollu, in vista ta' dak sottomess mill- Uffiċjal Prosekutur fis-seduta tal-lum, u wara li qieset iċ-ċirkostanzi kollha tal-każ, il- Qorti hija tal-fehma illi l-imputata għandha tiġi trattata b'piena ta' priġunerija sospiża. DECIDE Għal dawn il-motivi, il-Qorti, wara li rat l-artikolu 5 tal-Kapitolu 61 tal-Liġijiet ta' Malta u l-artikolu 32 (1) (c) u (1) (f) tal-Kapitolu 217 tal-Liġijiet ta' Malta , u artikolu 189 tal-Kodiċi Kriminali, fuq ammissjoni, issib lill-imputata Dragana Urbas ħatja tal-imputazzjonijiet kollha dedotti fil-konfront tagħha u tikkundannaha għall- piena ta' sena (1) priġunerija li b'applikazzjoni tal-artikolu 28A tal-Kodiċi Kriminali qiegħda tiġi sospiża għal żmien sentejn (2) mil-lum. Il-Qorti spjegat lill-ħatja fi kliem ċar il-konsegwenzi ta' din is-sentenza u x'jiġri jekk hija tikkometti reat ieħor fi żmien sentejn (2) mil-lum. Dr. Charmaine Fenech Grima Manara Deputat Reġistratur